Sacrosancte ecclesie Sancti Vincentii martiris infra Matisconis menia constitute, cui Gualterius episcopus preest, ego Aiminius sacerdos, cupiens cuidam clerico et sacerdoti, nomine Duranto, canonicale adipisci contubernium, dono clausum unum situm in pago Matisconensi cum vinea et terris ad illum pertinentibus, in agro Salorniacensi, in villa que dicitur Fossa Alsaci. Terminatur a mane via publica, a medio die terra Sancti Vincentii quam Rannulfus prepositus tenet, que fuit Flotberti; a sero et a circio terra ejusdem Sancti Vincentii. Infra has terminationes, ipsas terras Sancto Vincentio dono ad mensam fratrum, eo pacto ut jam dictus Durantus in vita sua teneat et unoquoque anno, tempore vindemie, canonicis Sancti Vincentii VI sextarios vini investitura reddat et post ejus excessum predicti fratres teneant et possideant.